16 Sekai se sengwe ke sa bokgaitsadi ba ba neng ba tsentswe mo kampeng ya pogisetso ka Ntwa ya Lefatshe II. Ba ile ba tsenya matshelo a bone mo kotsing gore ba kgone go gopola loso lwa Morena. Ba kgonne go dira jalo mo sephiring ka gonne dilo tse di dirisiwang ka nako ya Segopotso ga di a raraana. Bokgaitsadi bano ba re: “Re ne re kgobokanetse tafole e e adilweng ka letsela le lesweu mme re beile beine le senkgwe mo go yone. Re ne re dirisa kerese ka gonne re tshaba gore lebone la motlakase le ne le tla re tshwarisa. . . . Re ile ra bolelela Rraarona gore re tlile go dira sotlhe se re ka se kgonang go tlotlomatsa leina la gagwe le le boitshepo.” Bokgaitsadi bano ba ne ba na le tumelo tota! Jesu o ile a bontsha gore o a re rata ka go dira gore go nne motlhofo go gopola sejo sa Morena le fa maemo a ka nna thata jang.